text:
La Vichipedie o, par dîle par inglês, Wikipedia, e je une enciclopedie libare fate dai utents. Al è un dai prins esemplis e probabilmentri chel plui cognossûts di intelegjence colaborative, ven a stâi fâ sù alc cu la colaborazion di plui cjâfs, cence basâsi dome sul lavôr di un grup plui o mancul sierâts di esperts. Chest al permet di meti dongje plui ideis e ognidun al pues corezi i erôrs che al cjate; cu lis discussions, si rive ancje a vê une version il plui pussibil neutrâl. Al è clâr che come sorzint di informazion e va doprade cuntun tic di bon sens, verificant simpri in altris puescj ce che al è scrit. Purpûr il sucès de idee al è dimostrât dal fat che e je daspò stade aplicade ai cjamps plui diviers, des mapis a la musiche.
2005: E NAS LA VERSION FURLANE_ Se al inizi la Vichipedie e jere dome par inglês, planc plancut a son nassudis tantis altris edizions in dutis lis lenghis tabaiadis vie pal mont. Tal 2005 e nassè ancje chê par furlan, cu la colaborazion di un pâr di volontaris.
LA SITUAZION _ Ma cemût sino metûts a sîs agns di distance? La situazion no je tant biele, parcè che la cressite de edizion furlane e je za di un pôc ferme. Un dai problemis principâls al è che la percentuâl di utents che a son bogns e a àn voie di scrivi par furlan no je tant alte. Po par scrivi o voltâ robis di altris lenghis al covente timp e no ducj a ‘nd àn; la Vichipedie no je tant visibile: cuant che o cirìn alc par talian suntun motôr di ricercje, a vegnin fûr la edizion par talian, a voltis chê par inglês, scuasit mai chê furlane. E, par ultin, ma no mancul impuartant, no si à rivât a creâ une comunitât daûr de Vichipedie, che e podedi par esempli concentrâsi su cierts argoments, fâsi publicitât o ancje dome cjatâsi par fevelâ. Al è ancje di dî che in Rêt il furlan nol è tant grant, par chest voie o no, il target al è limitât. Il probleme numeric al è impuartant parcè che a la base de Vichipedie e je propite la idee de interazion tra int divierse: no par nuie la Wikipedia par inglês e je la plui complete e afidabile, parcè che e à une vore di utents e di divignincis diviersis. E duncje si torne al classic probleme dal gjat che si muart la code: plui robis a son, plui la int lis lei e i ven voie di dâ une man, aumentant cualitât e cuantitât.
CEMÛT JUDÂ LA VICHIPEDIE_ E sì che par scrivi alc, no si scuen fâ tantis robis: si pues cjatâ la pagjine suntun argoment che nus interesse, o sul nestri paîs, e fracâ su “Cambie”, o se no esist, creâ une di zero. E se no si sa ce scrivi, si pues cjapâ la vôs intun altre lenghe (la sielte no mancje, si va dal cinês al breton) e voltâle par furlan. Po se un si regjistre, al pues ancje tignî cont di ce che al scrîf, vê une pagjine personâl e discuti miôr cun chei altris utents. Se un al scrîf ben e al à voie di corezi lis vôs di chei altris, al pues deventâ aministradôr, che nol è il paron de Vichipedie, ma dome un utent che al pues par esempli eliminâ lis vôs dome di reclam o che no rispietin i criteris di base de Wikipedia, ogni tant clamâts i cinc pilastris: zontâ dome contignûts enciclopedics, rispietâ il pont di viodude neutrâl, rispietâ il copyright, vê simpri rispiet par chei altris e no vê masse pôre di fâ cambiaments, parcè che al è facil tornâ indaûr [http://bit.ly/kZT5BY].
E tu, ce spietistu par dâ une man?
Andrea Decorte
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


c: text/html

text:
La ricete
Us vino fate vignî gole? Ve ca alore lis indicazions par un frico perfet, daûr de ricete di Luca Manfè, che e à concuistât la jurie di Masterchef Usa, fasint vinci al davianês il titul di miôr cogo te edizion dal 2013.
Ingredients (par une porzion):
45 grams di cevole
45 grams di cartufulis
30 grams di formadi Montasio di 60 dîs
30 grams di formadi Montasio di 6 mês
30 grams di formadi Montasio di 15 mês
Preparazion
Taiâ lis cartufulis a daduts e saltâlis te padiele cuntun fîl di vueli. Intune altre padiele, fâ dislidi la cevole blancje par 20/30 minûts e zontâi lis cartufulis e a pôc a pôc ancje il Montasio: chel di 2 e 6 mês taiât a daduts, chel plui stagjonât, invezit, gratât. Lassâ che si disfi, tignint mote la padiele, par che il frico no si tachi. A pene che il vueli dal formadi al tache a vignî sù, gjavâlu cuntun cop. Cuant che si forme une biele croste indorade, zirâ il frico e lassâlu indorâ ancje di chê altre bande. Servî cjalt, in compagnie di une fete di polente.

robotstxt: allowed

filter: keep


text:
«Il studi e l’ûs de lenghe native a rapresentin la fonde salde di une competence plurilinguistiche, dulà che a poin il studi e l’ûs des lenghis forestis».
Daniela Beltrame, diretôr dal Ufici scolastic regjonâl e tache di achì il so resonament sul significât de presince dal furlan te scuele e su la part che e à la scuele intun troi di madressiment culturâl.
Diretôr Beltrame, dal so pont di viste ce valôr àno lis lenghis storichis mancul pandudis?
«La lenghe e je la vision dal mont di une comunitât. Lis lenghis storichis mancul pandudis a son i imprescj espressîfs che une volte e segnavin i ritmis di vite di une comunitât. In lôr si lein e si mostrin emozions, afiets, modei di vite e di pinsîr che a partegnin a lis lidrîs des gnovis gjenerazions. Se si pierdin, si piert la part plui profonde dal mût comun di sintî la sô identitât e la sô cussience».
Metudis chestis fondis, ce part i spietie ae scuele?
«La funzion educative de scuele e à di fâ jeve su chescj valôrs comuns, e à di fâ riscuvierzi ai arlêfs lis lidrîs de lôr storie cuntune forme di didatiche vierte e gnove, che e fâsi saltâ fûr lis potenzialitâts educativis e formativis dal mieç espressîf dal teritori di riferiment».
Cetantis fameis a sielzin il furlan a scuele par i fîs. Par l’Ufici scolastic regjonâl ce vuelial dî?
«Lis scuelis dal Friûl-VJ a son lis unichis a nivel talian a domandâ ai gjenitôrs di esprimi la volontât o no di podê vê ativitâts di/in lenghe furlane tal plan de ufierte formative. Dal sigûr la adesion bondante des fameis ai progjets e ai programs di lenghe furlane e rapresente une fuarte pocade e une responsabilitât pe Direzion par promovi di simpri plui leams cul teritori e ativitâts specifichis di valorizazion des scuelis. La grande partecipazion a lis iniziativis di insegnament di e par furlan a an di jessi letis tant che un pont di fuarce de nestre scuele».
A sielzin il furlan a scuele fameis di chenti ma ancje chês che a rivin di fûr. Secont je par cualis motivazions?
«Lis fameis furlanis che di gjenerazions a fevelin il furlan tant che prime lenghe a considerin la cognossince de lôr lenghe tant che une ocasion par recuperâ la cussience de lôr identitât culturâl. Par lis fameis di origjine no furlane, l’insegnament a scuele dal furlan al è viodût tant che une ocasion par miorâ la lôr integrazion sul teritori. Ducj a an di tignî presint che l’ûs dal furlan te vite privade e in chê publiche al è un dirit stabilît de Cjarte Europeane dal 1992, de Costituzion taliane, de leç nazionâl 482/1999 e de leç regjonâl 29 dal 2007».
Cuâl rapuart, duncje, tra furlan, pluralitât linguistiche e scuele?
«Il Friûl-Vignesie Julie al rapresente un “laboratori linguistic” unic a nivel nazionâl e european pe presince e l’ûs te scuele di plui lenghis ricognossudis de normative. Cheste specificitât e je un valôr in plui tal troi formatîf dai nestris students e a nus permet di meti in vore un autentiche e valevule suaze di educazion plurilengâl, cul insegnament dal talian, sloven, todesc e furlan dongje des lenghis forestis».
Si dîs, però, che a son lenghis che a valin di plui, par vie che si doprin di plui tal mont, e lenghis che a valin di mancul, par vie che no coventin
«Il discors no si à di metilu in tiermins di contraposizion o di prioritât tra lenghis, chês plui dopradis e chês mancul, chês plui impuartantis a nivel comerciâl e comunicatîf mondiâl e chês mancul. Bisugne frontâ la cuistion te prospetive plurilinguistiche, in linie cu lis “Racomandazions” europeanis, i principis che a an ispirât in chescj agns dute la azion dal ministeri de Istruzion, che al riten la diviersitât linguistiche une risorse, come che e dîs ancje la leç regjonâl».
Si dîs ancje che il furlan a scuele al gjave spazi a altris insegnaments plui impuartants. Ce rispuindie?
«L’integrazion tal curriculum scolastic dal furlan, te suaze che o vin dit, nol è un ingriviament, ma une oportunitât di inricjiment formatîf e di svilup cognitîf dai arlêfs, come che al è pandût des ricercjis internazionâls di psicolinguistiche e di sociolinguistiche».
Antonella Lanfrit
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Mandi nono!
Mandi frute! Ti disturbio? Stâstu cjalant une robe par television?
No sta preocupâti, nono, ven! O met in polse e o voi indevant une altre volte.
Ah, ise une robe regjistrade? Âstu la cassete?
No, nono! No si doprin plui lis cassetis. No ai nancje il videoregjistradôr! Robe passade.
Usti, e cemût fâstu, alore, a meti in polse la television?
No stoi cjalant la television normâl, nono: al è un canâl in streaming.
Plui che striimi, mi somee un striament! Robe di no crodi. Un film che ti spiete intant che tu fasis altris robis.
No dome un film, nono: tu puedis sielzi ce che tu âs voie e viodilu. Cjale chi: films, telefilms, musiche.
Cence cassetis?
Cence cassetis.
Ma cemût fasial?
E je une trasmission fate midiant di internet. “Stream” al vûl dî flum, corint. Come un flum, la rêt e puarte i dâts e il computer ju lei.
E il film ti rive tal flum?
Te rêt. Tu frachis un boton e al partìs il video, on demand.
Cun la onde a man? Tal flum? E dopo tu lu pescjis cu la rêt? No mi somee une robe masse tecnologjiche.
Ma no, nono, no la “onde a man”: on demand. Al vûl dî che cuant che tu domandis tu lu âs. Pecjât che vuê la rêt no va tant e si ferme la trasmission.
Âstu di clamâ cualchidun a meti a puest la antene sul cuviert?
Ma ti ai a pene dite, nono: nuie antenis, dome rêt!
Ah, juste. Sarà mighe masse cjalt, alore? Pocje ploie?
Ce jentrial il cjalt, cumò?
Se il flum al va in secje, cemût fâstu a movi la onde a man e puartâ il film?
Ma il flum al è dome une metafore, par dî che i dâts a corin un daûr di chel altri. Duncje “stream”, e “streaming”. Ma i dâts a corin tai fii.
Cence ondis a man?
Cence ondis. Dome “on demand”: daûr la domande.
Ma! Tal flum almancul il film al podeve lâ in barcje, ma tai fîi cemût fasial a movisi? Lassimi il gno telecomant, frute, che jo di chest striament no ai voie di savênt nuie.
✒ Bete Di Spere
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
IL SORELI, LA ATMOSFERE, LA NATURE
Tai prins dîs di Avost, il soreli si cjate a metât strade jenfri il solstizi di Jugn e l’ecuinozi di Setembar e e va indevant la sô corse aparint e in rive jù tal orizont, scurtant la durade dal dì e slungjant chê de gnot. Al condure il timp cjaldon, il scjafoiaç e la umiditât fin ae vignude des primis ploiis che a rinfrescjin e che a finissin di sglonfâ lis pomis pe lôr ultime maturazion prime des vendemis.
VORIS DAL CICLI AGRARI
Tal mês dal solion il contadin al pues polsâ, ancje se tai ultins dîs di Avost al pronte semplis, sintinis e cuinçs par jemplâju di aghe (une volte a vignivin sistemâts dilunc roiis e riui) par slargjâ lis dovis e cussì tornâ a dâur la lôr tignude perfete pai prossims mosts. Te cjanive si improntin ancje ducj i imprescj e i contignidôrs pes vendemis che a son dongje, che a van lavâts e netâts in maniere perfete. Tal zardin si tegnin di cont tapêts di jerbe ancje sigurant la umiditât costante, si tornin a plantâ piçui pomârs, si metin in ordin lis cisis ornamentâls. Grant lavôr su la mont cui arments tai ultins mês di cjampei, intant che sul mâr al va indevant la stagjon de pescje. Si fâs la racuelte des nolis. Tai orts lis feminis a semenin lidrics, salatis, latuiis, savôrs, rucule, ravanei, valeriane, spinazis, vuaìnis, fasûi nanui, cevolis e a tornin a plantâ lidric ros, indivie, verzis, brocui, fenoi e civole. ❚
Mario Martinis
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“Nô o sin i Maranês, proprietaris de Lagune dal timp de Serenissime; pecjât che chest dirit nol è ricognossût de Regjon Friûl-Vignesie Julie”. Cussì al conte il spazi de Comunitât di Maran, cognossude ancje come Maran Comune, associazion spontanie di 300 socis nassude pe tutele de Lagune. Chest particolâr grup di personis, formât di natîfs o residents a Maran, al pense che no si pues separâ Maran de sô Lagune e propri par cheste reson nissun al pues metisi tal mieç tra lôr e cheste risorse. Maran comune e à inmaneât l’incuintri tra le Comunitât e il Coordinament provinciâl tignît cualchi dì fâ. Pont dal incuintri, la volontât de Comune, di ricostruî il patrimoni civic de lagune, 8mil 700 etars. Ma mantegni al stât naturâl un dai pôcs puescj in Europe cun chestis carateristichis nol è facil come nus che nus contin i socis che cun «amôr e rispiet le an difindude, cul sanc e il sudôr, di progjets di bonifiche». Cence dubi la comunitât di Maran al è rivade, tai agns, a mantegni une elevatissime cualitât di riferiment soci-culturâl grazie a un fuart sens di apartignince al lôr lûc di origjin. Cheste e je nome une des ativitâts de Maran Comune e par vignî dongje ae sô esigjence, il president provinciâl dal Coordinament de Provincie Coletive, Renzo Trentin e il responsabil de Progjet di assistence gestionâl, Delio Strazzaboschi (www.terrecollettivefvg.it), si son cjatâts a Maran cul diretîf de Comunitât Lagunâr (www.comunitadimarano.it). Il prin pont di discussion al à rivuardât la dificoltât de Comune familiâr maraness di jessi ricognossude. Nassude come sogjet di dirit privât cence finìs di vuadagn tra i erêts dai vecjos titolârs de lagune maranese, la Comune al à lidrîs storiche une vore antighis che a rimandin a la prime metât dal 1400. Ricognossude dal Patriarcjât di Aquilee, da la Republiche di Vignesie, dal Imperi austri-ungaric e dal Ream di Italie, cumò e cjate cualchi dificoltât a nivel di ents locâi. Secont il president provinciâl Renzo Trentin «Nissun progjet economic o turistic al pues ve sucès cence il coinvolziment de comunitât locâl maranese e cence il rispiet dai siei ûs e custums secolârs, che a son leâts a une pescje di simpri rispietose dal patrimoni Lagunâr». Al podarès jessi il principi di une vere e proprie bataie che e viôt in prime linie ancje Delio Strazzaboschi: «Il Coordenament regjonâl de Proprietât Coletive in Friûl, al rapresente aromai plui di 90 sogjets (Aministrazions separadis di dirit public e Comunions familiârs di dirit privât), par un patrimoni complessîf di cuasi 40mil etars di tiere, edificis, malghis, albiercs e ripâr alpins». A son simpri plui chei che a domandin spiegazions su cemût dâ une man par ricostruî i patrimoni civic, robis che a son a la fonde de vite dal om: aghe, tiere, forestis e pescje, ma ancje il savê. Di ca l’apel al governadôr regjonâl Renzo Tondo parcè che al tegni in considerazion la bataie de Comunion familiâr di Maran, che no vûl nome ripristinâ un dirit storic, ma e ponte al ricognossiment dal valôr simbolic: il pes dal mâr e il legnam dal bosc, a son risorsis di tornâ indaûr a la comunitât locâl stant che a son sempliç mieç di assistence e che no àn nuie a ce fâ cu la logjiche di marcjât.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
DICEMBAR – PRIME PAGJINE. EDITORIÂL – La brute fin de Cjadree Grande / (L)INT FURLANE. Veretât par Giulio e pal nestri popul / Il sorpas de Universitât dal Friûl su Triest / PAGJINE 2 – IPSE DIXIT / La stele alpine dal Friûl nus lasse Renzo Balzan, une vôs identitarie | «Poesiis e liendis» di Renzo Balzan | “Cjargne” di Renzo Balzan / PAGJINE 3 – 650 agns fa lis Constitutiones de Patrie dal Friûl, l’ordenament judiziari di Marquart / Ecelencis in vacje / COGNONS DAL FRIÛL / IL NADÂL tra pratichis e contis / PAGJINE 4 – Economie des minorancis, Strassolt: «I forescj a capissin plui dai furlans la impuartance dal doprâ la lenghe dal puest» / NETITI LA LENGHE / CJARGNE. Gnûf bivac dal Lander / PAGJINE 5 – Segnaletiche paritarie talian-furlan: il biel esempli de biblioteche di Tavagnà / Presentazion dal «Speciâl preBepo/preCheco a Glemone» / Campagne abonaments 2017 / PAGJINE 6-7 – IL LUNARI DI DICEMBAR – SIMPRI BOGNS. Adriano Nascimbeni, Il secuestri di Catine, Pasian di Prât, 2015 / LA POESIE. NEDÂL (1959) / RICETE. Weinachtenstollen (pan dolç di Nadâl ae todescje) / PROVERBIS / IMPRESCJ / ORT FURLAN / I SANTS DAL MÊS. Sant Cromazi / IL PERSONAÇ STORIC. Lea D’Orlandi / NO SON PERAULIS PAR VECJOS. Brunch / PAGJINE 8 – SLOVENIE. I 25 agns de Costituzion slovene / FRIÛL EUROPE. Suns e siums di un Friûl european / Premi ladin di poesie a Viviana Mattiussi / PAGJINE 9 – SCOMENCÂTS PAR FURLAN. Lis rosis blu di Raymond Queneau | Il libri e l’autôr | Il tradutôr / NO PAR FURLAN… MA BOGNS. Senjam Beneške Piesmi Senjam Beneške Piesmi, musiche slovene zovine e fuarte | Bombis di comunicazion e vueris di propagande / Radio Onde Furlane. Il cûr al bat a timp di Musiche in marilenghe / PAGJINE 10 – Al ‘San Simon’ 2016 al è un fumut che al ven premiât cun la publicazion | Il prin fumut al San Simon
| La storie dal Premi / Une Stel ae presidence dal Istitût Tellini / CE MÛT CHE SI LEI LA GRAFIE FURLANE / PAGJINE 11 – IL FERÂL. Nadâl: podevial no vignî a viodi di nô? / Glesie Furlane pal “Ostel Capisterium” di Norcia / PAGJINE 12 – CUINTRISTORIE DAL TARAMOT. Decimeprime pontade. Monuments al “volontari ignoto”/ DI SCJAS IN SCJAS: I TARAMOTS INTE STORIE FURLANE. I Orcolats dal Nûfcent //
*** I articui a son disponibii fracant sul titul. Buine leture e Bon Nadâl.


text:
Chei de associazion Parlament Furlan ancje chest an a fasin il referendum digjitâl pe indipendence e la votazion pal “parlament furlan”. Lis gnovis elezions a son tacadis il prin di Otubar par finî ai 31. I risultâts a rivaran intant che La Patrie dal Friûl e sarà in stampe, e o ‘nt darìn cont sul numar che al ven. Intant o vin sintût il president in jessude di chest ideâl Parlament dal Friûl, Gianni Sartor, nomenât fra i 11 elets dal an passât. Di Davian, comerciant, 53 agns, cuntun passât socialist (tal consei comunâl di Çopule tai prins agns 90), al è stât candidât dal MAF-Moviment Autonomist Furlan di Grillo-Strassoldo pes provinciâls di Pordenon e par UAR-Un’Altra Regione di Bandelli a lis ultimis regjonâls.
–––
Cemût mai aial decidût di presentâsi l’an passât a lis elezions dal Parlament?
Jo o soi un dai fondadôrs de associazion. O soi stât cetant deludût des esperiencis politichis di zovin e mi soi rindût cont che se no si fâs une robe fûr dai partîts talians, il Friûl nol otignarà mai nuie. O vin di formâ une cussience politiche come la Catalogne, par fâ un esempli, e duncje cun altris o vin metude sù cheste associazion e imbastît il referendum: al è un progjet che al cjale lontan.
–––
Une particolaritât de associazion Parlament Furlan e je che a son dentri in tancj de Provincie di Pordenon…
Di chel o soi une vore braurôs! I prins trê tes votazions, jo, la Pivetto e Cesarin, o sin dal Friûl Ocidentâl. E nol è parcè che tancj fondadôrs a son di chenti, par esempli lis riunions lis fasìn par comoditât a Udin che al è plui centrâl e comut par ducj. Cheste e je une dimostrazion che al è vêr chel sondaç fat des Provinciis, publicât ancje di voaltris, li che si viôt che in provincie di Pordenon si sintin furlan te stesse percentuâl de provincie di Udin, al di là des balis che nus contin i media.
–––
In struc, ce vêso fat duncje chest an?
Prin di dut, tantis conferencis par fâ cressi chê cussience di apartignince che o disevi prime, e di fat di 11, aes elezions chest an si presentìn in 30. Po dopo ancje robis plui pratichis, tant che imbastî une onlus che si clame “Furlans pal Friûl” cun chê di dâ jutori economic ai furlans che a àn bisugne. Par esempli, o vin judât tancj vecjos rispiet ai tais te sanitât volûts de Serracchiani, li che a àn gjavade la dotazion di panzits pai vielis di 6 a 3. Al pues someâ un argoment di pôc cont, ma une confezion e coste 35 euros.
–––
Novitâts pal futûr?
O vin fat di resint une riunion li che o vin decidût un cambi di strategjie rispiet ae prime intenzion, ven a stâi di no partecipâ a elezions: o vin decidût che, se si rive, o darìn la poie a candidâts furlaniscj tes aministrativis. Il gno sium al è di fâ lâ sù un sindic nestri, e che si presenti aes ocasions uficiâls cu la fasse blu cu la acuile impen di chê tricolôr. Chest al fasarès scjas e al movarès lis cussiencis, dant visibilitât ae cuistion furlane.
–––
Lui tornaraial a presentâsi aes elezions, e si candidaraial ancjemò tant che president dal Parlament?
Mi presenti aes elezions, ma no ai intenzion di tornâ a fâ il president parcè che o pensi che al varès di jessi un zovin, che a chel i darai par prin une man. Ancje l’an passât o varès vût miôr che al fos cussì, ma mi àn dât a mi l’impegn; mi restarà la sodisfazion di jessi stât il prin. No soi tacât ae poltrone, insume (al rît, n.d.r.). ❚
Dree Venier
«Il gno sium? un sindic cu la fasse zale e blu». Vie pal mês lis gnovis elezions dal Parlament Furlan. La interviste al president in jessude Gianni Sartor............
Chei de associazion Parlament Furlan ancje chest an a fasin il referendum digjitâl pe indipendence e la votazion pal “parlament furlan”. Lis gnovis elezions a son tacadis il prin di Otubar par finî ai 31. I risultâts a rivaran intant che La Patrie dal Friûl e sarà in stampe, e o ‘nt darìn cont sul numar che al ven. Intant o vin sintût il president in jessude di chest ideâl Parlament dal Friûl, Gianni Sartor, nomenât fra i 11 elets dal an passât. Di Davian, comerciant, 53 agns, cuntun passât socialist (tal consei comunâl di Çopule tai prins agns 90), al è stât candidât dal MAF-Moviment Autonomist Furlan di Grillo-Strassoldo pes provinciâls di Pordenon e par UAR-Un’Altra Regione di Bandelli a lis ultimis regjonâls.


text:
Leonardo Zanier al è stât tantis robis. Prin di dut un poete, un scritôr, un inteletuâl, un om fuart, une anime rare. Cjargnel, sindicalist, lavoradôr, educadôr, impegnât a esprimi la avualance tra i diviers, in particolâr dai migrants, che oltri a puartâ su pe schene la cjame de lontanance, îr come vuê, a son costrets a sintî dentri ancje dut il pês de no acetazion, dal prejudizi, dal suspiet. Mai tant atuâl. «Quanti Ulisse ci saranno e ci sono stati nel mondo?», al à scrit intun libri di prose e poesie dal titul Allora vi diciamo / alla nazione. Lui al è stât di sigûr un di lôr: emigrant e om di inzen multiformi.
Nassût intal 1935 a Maranzanis, un biel paisut dal comun di Comelians in Cjargne, al à dovût biel zovin e ben adore emigrâ, come il nono e come il pari. Tal 1954 al fâs un an in Maroc e daspò al torne a Comelians e al invie une scuele, cence cualifichis, a dome vincj agns. Al ven cjalât mâl de bande di plui di cualchidun e duncje si convinç di tornâ a partî. Cheste volte in Svuizare, indulà che al passe vincj agns, imparant il todesc e insegnant ai emigrâts, tacant la sô grande esperience maduride intal mont de formazion, dal sindicât e dal svilup locâl, fondant e jessint president ancje de Colonie libare taliane in Svuizare.
Di chê esperience migrante al disarà: «E je une vergogne non volê il stranîr, però dopo doprâlu pal lavôr a neri. In Svuizare i mecanisim di control pe gjestion dal fenomen a jerin cetant plui razionâi». Par continuâ: «O soi content di viodi vuê, a pet di une volte, la presince intal sindicât di imigrâts, dal Kosovo, de Afriche. A àn svilupât un fuart sintiment di apartignince, a son preparâts. Il sindicât al reste un lûc privilegjiât di incuintri tra cui che al rive e cui che al ospite».
Al è in chest clime che al bute fûr la sô prime opare poetiche Libers…di scugnî lâ, jessude tal 1964 de bande dal editôr Del Bianco di Udin e daspò tradusude in diviersis lenghis, come il todesc, il francês, l’arap. Un libri che al à vût cetantis riedizions e tra lis plui preziosis chê pe Garzanti, volude di Tullio De Mauro.
Tornât in Italie tal 1975, al à lavorât a Rome inte Ecap CGIL, ent di formazion professionâl, metude impins di lui e di altris inteletuâi. Al è stât inmò sore responsabil pe Union Europeane di progjets di svilup locâl cuintri la esclusion e la puaretât. Plen di fantasie, al è lui che al à ideât tra l’altri l’albierc difondût in Italie.
Al à simpri scrit e cjacarât dai plui varis argoments, cence pôre e cun grande scletece, cence mai metisi disore di chei altris, pluitost dongje, o disot. La sô produzion poetiche e conte vot libris, plui altris saçs e scrits in prose, cence contâ ducj chei che a àn metût in musiche lis sôs poesiis. La sô lenghe, intal scrit e intal orâl, e je la variant cjargnele di Maranzanis. Lui, cuintri ogni normalizazion, standardizazion di sorte, nol à mai volût doprâ il furlan omologât, savint jessi tal stes timp tra i scritôrs furlans plui lets e tradusûts in vite.
I ultins agns de sô vite ju à passâts tra Maranzanis e la Svuizare. Da timp malât, si è distudât propit in Svuizare, tal ospedâl di Riva San Vitale, ai 29 di Avrîl di chest an, prossim ai otantedoi agns. ❚
✒ Alessio Screm
________________________
Dos poesiis di Leo
Di bessôi
vuê par pôcs grâts in Cjargna
la uva no madura
se l’ozono spessa cuvierta
ch’a nus invuluça
si dissipa e si fora
par via di lontans vulcans
e di cjamins e motôrs
a Udin o Berlin:
cressarà su la cjera
il cjâlt four di misura!
duncja: plui deserts
e tumôrs tal mont
e in Cjargna
uva madura!
Libers…
cuant ch’i vevi il fusîl
i vevi nemîs
ma lu vevi tolet
par dopo cambiâlu
cu la cjaça
par no jessi obleât
a trai
su chei ch’a mi samein
no si podeva spietâ
nûts
in chê volta i sbaravi
e i speravi
e i podevi preâ
ma no vevi bisugna
i fevelavin di dopo
i volevin judâ i oms
a jessi oms
e no caricaturas di oms
e jessi fradis
a volê il ben
e i crodevin tal ben
lu volevin
parcè che una femina
bessola
e i fîs cença pari
e nô cença afiets
e cença lavôr
e cença sperança
nol è ben


text:
Claudio Violino, conseîr de Lega Nord, in Consei regjonâl. La specialitât ise in pericul?
“Bisugne stâ cu lis orelis spiçadis. Plui che lâ a Rome par dî che o sin eficients e brâfs, al è impuartant pontâ i pîts e fâ capî che il Friûl al è alc di diviers di chês altris regjons”.
––
Duncje Serracchiani e sbalie strategjie?
“E varès di cognossi la storiute de torte. Cjape une torte, un bocon al è la autonomie che il Stât centrâl al scuen dâti a ti, regjon F-VJ. Crodistu che al Stât i frei cemût che tu lu spindis chel bocon? No ur interesse nuie se tu lu dopris ben o mâl. Il probleme al è che chel bocon no lu gjestissin lôr. E però ur fâs cetant gole”.
––
Ma la gole, la fam, al Stât cemût ise che bot e sclop i je vignude?
“Le àn simpri vude, ma cumò no ‘nd è bêçs. O stin vivint un moment pericolôs, pericolosissim di neocentralisim. Ducj i Stâts a stan passant un moment di crisi gjenerâl: no àn un control di ce che al sucêt, no rivin a comandâ lis multinazionâls economichis. Il Stât nol rive a stâ daûr al procès di globalizazion che al è in at. Duncje la logjiche e je: plui centris decisionâi a son te perifarie e mancul podê tu âs. Tocje ripuartâ lis decisions al centri par jessi competitîfs. Funzionassie! No darà risultâts se no chel di fâ saltâ ducj i passaçs storics che a àn puartât ae specialitât dal F-VJ. Po si zonte un altri fatôr: i compuartaments “spint e spant” di cierts conseis regjonâi, dulà che – al va dite – si à esagjerât. Ae fin, a paiâ a saran ancje lis regjons che a àn funzionât. E che no je la Sicilie, par intindisi”.
––
Cemût salvâle, inalore?
“Replicâ in mût fer che la nestre autonomie a è un pat costituzionâl tra Regjon F-VJ e Stât. E, di fat, cumò no vuelino cambiâ propite il pês dai podês? Il dissen di leç costituzionâl al fevele di “clausule di supremazie”: tal câs di un interès statâl, il Stât al interven e al bloche dut… ven a stâi, a blochin la autonomie, intervignint cence la intese”.
––
La assessore Panariti, ae fin di Fevrâr, e à fevelât di une negoziazion des competencis cun Rome in fat di istruzion, par une scuele a caratar regjonâl. La idee e je la unificazion dal pont di viste aministratîf dal Servizi di competence regjonâl cul Ufici Scolastic regjonâl, che al rispuint a Rome. Isal un prin pas?
“Al sarà ancje, ma nô o scugnìn pretindi come che al è in Sud Tirôl: une gjestion complete de scuele. Dacuardi, la suaze le pues definî il Stât, ma cu la plui largje autonomie tal reclutament dai professôrs su base regjonâl, sul lôr contrat e vie indevant. Une robe dal gjenar nus costarès 800 milions di euros l’an. Cheste de scuele e je une bataie che Serracchiani e varès di fâ di un pont di viste di president de regjon e ancjemò plui pal fat di jessi vice segretarie taliane dal Pd”.
––
E su la sanitât?
“Nô si le pain di bessôi, e e funzione. E pûr, su cierts aspiets o varessin ancjemò di lavorâ. Par esempli, il contrat di lavôr di miedis e paramiedis al ven decidût a Rome, nô lu cjapìn sù e vonde. Ma mi dîs: se o paìn nô, o varessin di vê la capacitât di intervignî su dute la filiere complete. Di cuant in ca esistie une competence a tocuts?”
Lis grandis infrastuturis invezit a son di competence dal Stât, ma al è il teritori a paiâ i presits plui grancj.
“Su chest pont o soi dacuardi cun ce che al à dit il senatôr Sonego dal Pd, al incuintri cui conseîrs regjonâi, a metât di Fevrâr. O paiarìn la tierce corsie cui nestris bêçs ancje se e coventarà plui a Rome e a Milan, che al Friûl. Ma propit par chel, a varessin di capî che la gjestion da nestre autonomie e je plui utile pe Italie e pe Europe che no pe nestre tiere, che tra l’altri e à ancje pocjis impresis furlanis che a lavorin. Sonego al à dite: o varìn di sielzi se stâ cun Rome o cu la Galie. E lui: “O starai cu la Galie”. Serracchiani i à fat notâ che Cesar al à asfaltât la Galie. Ma o ricognòs a Sonego un svicinament seri sul ûs des risorsis par fâ lis infrastruturis”.
––
Ce lu preocupial di plui?
“Che chi al mancje un bloc sociâl a pro de Autonomie”.
––
La specialitât a la int no i interessie?
“No sa ce che e je. Jo a cui che mi provoche disint che la Regjon no covente a nuie, i rispuint che in 50 agns no esist famee furlane che in medie no vedi ricevût almancul 50mil euros intun mût o inta chel altri, jenfri contribûts, agjevolazions, esenzions. Dacuardi, a jerin altris timps e o vevin plui risorsis, ma la classe dirigjente che e dipendeve di Rome e interpretave un bloc sociâl. Vuê al mancje cualchidun che al disi: no fantats, la autonomie no si le tocje”. ❚
Oscar Puntel
Spietant un bloc sociâl a pro de Autonomie: interviste a Claudio Violino............
Claudio Violino, conseîr de Lega Nord, in Consei regjonâl. La specialitât ise in pericul?


text:
Sience
La sience (dal latin scientia) e je dal pont di viste etimologjic un insiemi di cognossincis. Purpûr, soredut daspò de rivoluzion copernicane, cun cheste peraule si riferìn a la ativitât di discuvierte di cognossincis. Dal XIX secul in ca, la sience e je simpri plui stade leade al metodi sientific, ven a stâi a un procès di discuvierte rigorôs e riprodusibil in diviersis condizions, separant cussì lis siencis esatis e sperimentâls de filosofie, che fin chê volte e influençave un grum la idee di sience.
Il concet di sience al pues jessi dividût in doi grancj grups:
- lis siencis puris (che a pontin al svilup di teoriis) e lis siencis aplicadis (che a pontin a aplicazions pratichis, pe vite di ogni dì)
- lis siencis naturâls (il studi dal nestri ambient) e lis siencis sociâls (il studi dal compuartament dal om e de societât umane)
Filosofie de sience[cambie | modifiche il codiç]
Lis implicazions derivadis da lis discuviertis sientifichis a son un argoment une vore dibatût inte filosofie, in particolâr lis consecuencis intal cjamp de etiche. Il branc de filosofie specializât in chescj temis al è la epistemologje.
Matematiche[cambie | modifiche il codiç]
Inte grande maiorance dai câs, la matematiche e je il lengaç unificadôr pes siencis, soredut inte descrizion dai modei, ma ancje inte fase dai esperiments e de verifiche dai risultâts.
Metodi sientific[cambie | modifiche il codiç]
Articul principâl: Metodi sientific Il metodi sientific al è un mût par cjatâ spiegazions di events riprodusibii. Doprât pe prime volte di Galileo Galilei, al è basât su la ricorsion e la iterazion di chescj pas:
- Caraterizazion (misure, osservazion)
- Ipotesi (si propon une spiegazion provisorie)
- Predizion (deduzion logjiche de ipotesi)
- Verifiche (cun esperiments)


text:
Par iniziative di 12 sindics furlans tai mês di Otubar e Novembar 2014 si son dâts dongje in tancj di lôr par fevelâ di autonomie. Nus somee interessant cheste voie di tornâ su la cuistion furlane di bande dai sindics che a son i prins a vê di frontâ la gnove struture volude de Regjon pai ents locâi. In sumis o crodìn che cuant ancje di bande dai Comuns si à sintude tocjade la cuistion identitarie si à capit che si scugnive movisi par difindi almancul la idee e il principi. O metìn duncje a disposizion dai letôrs un struc dai incuintris, dividûts par seradis cul coment o dal moderator o di un di chei che a jerin presints.
Redazion
LABORATORI DI AUTONOMIE. 1. CJARLINS, Aministrazion
LABORATORI DI AUTONOMIE. 2. FLAIBAN, Lenghe e culture
LABORATORI DI AUTONOMIE. 3. RIVIS DARCJAN, Comunicazion
LABORATORI DI AUTONOMIE. 4. FLUMISEL, Economie
LABORATORI DI AUTONOMIE. 5. MERÊT, Politiche e Europe; conclusions
5 LABORATORI DI AUTONOMIE. La mobilitazion dai Sindics............
Par iniziative di 12 sindics furlans tai mês di Otubar e Novembar 2014 si son dâts dongje in tancj di lôr par fevelâ di autonomie. Nus somee interessant cheste voie di tornâ su la cuistion furlane di bande dai sindics che a son i prins a vê di frontâ la gnove struture volude de Regjon pai ents locâi. In sumis o crodìn che cuant ancje di bande dai Comuns si à sintude tocjade la cuistion identitarie si à capit che si scugnive movisi par difindi almancul la idee e il principi. O metìn duncje a disposizion dai letôrs un struc dai incuintris, dividûts par seradis cul coment o dal moderator o di un di chei che a jerin presints.


text:
Une volte si diseve “navigâ” in internet ma chel verp vuê nol sodisfe plui, nol è plui adeguât. La idee dal web tant che di un mâr di esplorâ, di archivis e bibliotechis eletronichis come isulis di visitâ e forsit botinâ, no corispuint plui ai nestris compuartaments presints.
NAVIGANTS DEVENTâTS GNÛFS ABITANTS_ Nô vuê o sin a stâ in maniere stabile in Rêt. Li dentri o vin la pueste, la bancje, il Comun e lis impresis, gjornâi e libris, il cine e la radio. In cuindis agns, o vin costruît sul web lûcs di socialitât frecuentâts di milions di personis, placis e tinei dulà che ogni dì o partecipìn al dibatiment public, leìnt e comentant chel che altris a àn scrit. Nô stes o produsìn contignûts che dopo o publichìn intes nestris gnovis cjasis digjitâls, sui blogs e sul social networks che o frecuentìn.
In Rêt si sin costruîts une identitât sociâl, o vin cjatât fûr o coltivât afiets e relazions, o vin une reputazion e o savìn a cui dâ fiducie. O esprimìn in libertât nô stes intes conversazions, e ben planc o sin daûr a deventâ cussients dai nestris dirits tant che citadins digjitâi.
LA NOVITÂT_ Cheste vision plui clare e leibile dal nestri fâ e pues jessi riferide – benintindût – ancje a subiets amplis tant che lis coletivitâts umanis, ai atôrs sociâi e aes comunitâts locâls che, in gracie de Rêt, a àn vuê struments partecipatîfs vierts e democratics par dâ imagjin e par contâ in maniere mediatiche il lôr concret jessi a stâ sul teritori. Finalmentri, e pues vignî fûr une identitât sociâl pardabon polivocâl e pluraliste, intai gnûfs Lûcs dal teritori digjitâl.
Ma se o vin gnovis cjasis indulà jessi a stâ, alore e covente une inaugurazion.
Il licôf tant che scree, lu savìn, al è di intindi come un rituâl sociâl gaudiôs par “bagnâ” cuntun brindis ce che o vin creât, chel che prime nol jere. In chê frascje di peç metude sul cuviert des cjasis a pene fatis sù, riunint Nature e Culture, o leìn in prospetive mitologjiis e narazions che la umanitât e met in sene par se stesse, intal so costruî manufats e adatâ in maniere tecnologjiche il teritori aes propriis esigjencis insediativis.
Cun chestis pagjinis dedicadis di pueste ae Culture Tecnologjiche e Digjitâl, la Patrie dal Friûl e scree uficialmentri une sezion editoriâl che e fevele di Lûcs web e di socialitât online, e chest al è un prin licôf. La Patrie al stes timp e je daûr a consolidâ i propris Lûcs web, e cjape in mût simpri plui fuart e definît identitât e conotazion ancje intal mont digjitâl, e cheste e pues jessi calcolade une seconde inaugurazion.
LICÔF DIGJITÂL_ Al è forsit spazi par un paralêl: intal mont fisic, il licôf al è celebrât tal moment de costruzion dal cuviert de cjase, ma o sin ancjemò lontans dal podê la a stâ, stant che ancjemò a àn di jessi finidis lis struturis internis, i implants, il furniment. Intal mont digjitâl, vint a ce fâ cun ogjets e ambients imateriâi, o savìn ben che, di là de publicazion di un sît o di un blog che si pues simpri tornâ a viodi e miorâ, il vêr impegn al è intal mantigniment de comunicazion, par “furnî” in mût simpri plui comut i Lûcs di socialitât dal web, par introdusi intal dialic public contignûts di cualitât.
Chest licôf digjitâl, segn di un impegn, al mostre la promesse di un lavôr intal timp, come che intal timp si davuelç la azion dal jessi a stâ, chel mantignî e vê cure dai teritoris vuê sedi fisics che digjitâi dulà che o vivìn e dulà che o esprimìn nô stes, inte conversazion civîl.
Giorgio Jannis
CULTURE – LICÔF. Slargjâ il voli te RêtGiorgio Jannis
Une volte si diseve “navigâ” in internet ma chel verp vuê nol sodisfe plui, nol è plui adeguât. La idee dal web tant che di un mâr di esplorâ, di archivis e bibliotechis eletronichis come isulis di visitâ e forsit botinâ, no corispuint plui ai nestris compuartaments presints.


text:
Lucrezi
Tît Lucrezi Câr (par latin Titus Lucretius Carus; 98/94 p.d.C. - 55/51 p.d.) fo un poete e filosof roman antîc.
La vite[cambie | modifiche il codiç]
De vite di Lucrezi o savin pôc. San Jeroni stramande che, deventât mat par vie di un bevarin d'amôr, al poetave dome tai salustris di luciditât e in code si copà, a corantecuatri agns, ma a son dutis istoriis, probabilmentri vignudis fûr pe descrizion dal delîr d'amôr che si cjate tal De rerum natura, il so poem, pe ostilitât dal ambient cristian e par confusie cun Luci Licini Lucul, che si diseve che al fos lât vie di cjâf ancje lui e po si fos copât e lu si breveave in Luc., compagn di Lucrezi. Dai contemporaneis nissun fevele di lui, gjavât fûr Ciceron, che seont Sant Jeroni al emendà e butà fûr l'edizion dal De rerum natura; bisugne dî che Ciceron nol preseave un fregul l'epicureisim, la filosofie di Lucrezi e dal so poem, e che tai bocons là che al dà cuintri chê scuele nol tire mai fûr Lucrezi, che però al menzone intune letare al fradi, Quint, fasint capî che lu vevin let ducjidoi. Ancje se no lu menzonin mai, o sin sigûrs che lu leierin ancje Virgili e Orazi, par vie di alusions e di claris inspirazions. Cence contâ Ciceron, par cjatâ un che 'nd' feveli diretementri bisugne spietâ Ovidi.
Il De rerum natura e il pinsîr[cambie | modifiche il codiç]
Il fin dal poem e lis ideis che lu fondin[cambie | modifiche il codiç]
Tal innomenât poem De rerum natura (Su la nature des robis), la uniche che o savìn che al scrivè, si cjate dute la filosofie di Lucrezi, che al jere un ferbit partidant di Epicûr, che 'nd' voleve divulgâ dut il so pinsîr, par spandi il sintiment pes ments e sfrancjâlis des cjadenis des antighis dogmatichis bausiis de superstizion. Bisugne dî che Epicûr nol veve stime de poesie, che e pò imbroiâ e imberdeâ i spirts te lôr ricercje de cuiete (la atarassìe), ma Lucrezi doprave i viers come mieç par fâ rivâ il messaç a plui letôrs che al podeve e spandila savietât epicuree il plui pussibil, come, al scrivè, cuant che i miedis sparpagnin mîl tal lavri di une scudiele, dimût che il frut malât si supi dute la medisine cence fâle masse lungje. Cun Epicûr e la sô vision razionalistiche al è simpri d'acuart e, come lui, convint che l'omp nol varès di vê pôre de muart, parcè che adun cul cuarp e passe ancje la anime e partant cuant che e rive la muart noaltris, scletementri, no o sin plui e e je une robe che no nus rivuarde, ma si vise ben che l'ingôs pe muart ven fûr propite de percezion de fin. Difat, se a Epicûr al è fidêl te dotrine, o podarìn dî che lu tradìs tai rifles de poesie, là che al somee bandonâ il vivi razionâl e intransigent dal mestri e si dismole aes seduzions des passions, che di lôr si ingusiave propite biel che al predicjave il so ideâl di vite razionâl e judiziôs. Cundifat nol rive a sfrancjâsi dal lancûr de muart, alternant moments là che al gjolt dal spirt de nature, che lu inevree di fuarce vitâl, a altris di un invincibil e fondât pessimisim, come chel di Leopardi.
Il stîl[cambie | modifiche il codiç]
In rivuart al stîl, al messede peraulis cuotidianis e neologisims e elements antîcs, come mûts di declinâ lâts in vieri e cetantis aliterazions, metint su une lenghe che e rivi a a jessi unevore espressive, sedi tes imaginis che al depenç sedi là che al vûl trasmeti ai letôrs il so entusiasim filosofic, cuntun risultât compagn al primitivisim di Dante, ma al sta simpri ben atent al rigôr de esposizion, cence mai desmenteâ che il finâl de sô opare al è prin di dut chel didascalic, di difindi e difondi l'epicureisim come la plui judiziose des filosofiis; difat al dopre formulis tipichis de argumentazion. Al scrivè di vê fastidis cu la lenghe, stant che di filosofie par latin si veve scrit propite pôc e che si veve doprât simpri il grêc e duncje i mancjave il lessic just; dut câs no si adatà a cjapâ su peraulis dal grêc, ma al lave indenant a fuarce di inventânt di gnovis e di zîrs di peraulis.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Lucrezio, treccani.it


text:
Midiant de storie dai cognons furlans, si fâs ancje la storie dal nestri Friûl. Ve chi cualchi predi furlanist innomenât, che propit chest mês e cole la memorie de muart di pre Toni Beline. Vie par chest an, a saran ancje inovâi impuartants di chei altris doi nons…
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
BELLINA
Salacor di Belìne, un antîc ma cetant biel non di femine. Il prof. Merkù nus vise, però, che Belìna al jere un non maschîl doprât avonde dispès in Val Resie inte Ete di Mieç (achì te forme Bilina, bielzà in documents dal XIII secul) e intes Vals dal Nadison: al ven dal sloven bèl “blanc”, plui il sufìs –ina. Intal Sîscent Stefano Bellina di Resie al jere civis veteris urbis Pragae (vie pe fin dal Cinccent a Praghe e jere une piçule colonie roseane). Il cognon al è tipic di Vençon, ma al è avonde presint ancje a Glemone (7 fameis intal 1929) e Udin; si cjatilu ancje a Paluce, Tumieç, Puçui, Scluse, Mueç, Prissinins. No savìn se il râr Bellina di Manià al è dal puest: nus fâs plasê citâ jacubus Biline documentât a Manià Livri intal 1378.
MARCHETTI
Diminutîf dal non maschîl Marc. Marchèt al è plui difondût des bandis di Feltre che in Friûl. Marchetti al è un dai cognons tipics di Montenârs di dulà si è adore trasferît a Glemone (1563 Leonardo Francesco figliolo di Daniele Marcheto di Montenario; 32 fameis intal 1929); al è avonde ben presint a Udin e Codroip; si cjatilu ancje a Osôf, Monfalcon (1589 Caterina di Gio. Maria q. Marco Marchetti di Fogliano), Tavagnà, Dartigne, Bertiûl, Sant Michêl; Marchetto, avonde difondût in Venit, si cjate cualchi volte a Lignan.
PLACEREANI
Al ven cence dubis di Plazàriis, localitât (documentade dal 1295 tant che Plazargiis) in comun di Montenârs, cumò scuasit cence int ma une volte abitade dai… Placereans. Intal 1438, a Glemone, al è ricuardât un infantulin di Michul Plaçarian d’Artigna. Cognon carateristic di Montenârs (Plazzareani intal 1590, Plazzariano intal 1599, Plazzareano intal 1620, un Stavolo Placereani si cjatilu intal Istitût Gjeografic Militâr); presint a Udin. Intal 1622 Petrus Placerianus Treppi magni. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Ve chi cualchi predi furlanist innomenât, che propit chest mês e cole la memorie de muart di pre Toni Beline. Vie par chest an, a saran ancje inovâi impuartants di chei altris doi nons…


text:
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Su lis olmis lassadis dal »Tui tui» (editât de Associazion El Tomât tal 2006) e tignût cont dal bon acet vût, un gnûf libri par fruts al torne a presentâsi: in cuviertine simpri il gjat, cuntun glimuç che i scjampe des çatis e che al traspuarte i frutins dentri tal mont inmagât des besteutis che a somein fevelâ, tante e je la lôr gracie. Une gracie che e à cjatât forme tai dissens de mestre Doriana Alessio e vôs te universalitât des peraulis di Mauro Tubetti, cognossût di ducj come DJ Tubet, peraulis che a compagnin grancj e piçui dentri dal mont simbolic di ogni besteute.
TAIÂ, COLORÂ, CJANTÂ_ Un libri di taiâ, par vie che lis besteutis a puedin jessi taiadis e picjadis; un libri di colorâ, dulà che i dissens a son lassâts in part in blanc e neri, e un libri di cjantâ, lant daûr de vôs e des musichis pensadis a pueste di Tubet. Sierant i voi, scoltant dome la musiche – diferente par ogni situazion e che e va dal reggae al rap, passant pal funky – si pues imagjinâ lûcs reâi de nature e aspiets di introspezion e progjetualitâts. Si cjate ancje ce che lui al definìs «il vincul»: ven a stâi la idee che ancje par dâ dongje une rime, al covente un moment di riflession, dulà che si metin in vore memorie, sonoritâts e, parcè no, ancje metriche.
IL FURLAN DI DOPRÂ_ La decision di doprâ dome il furlan par chest lavôr e ven de volontât di presentâ la nestre lenghe tant che «prime sielte», e no dome un prodot che al sedi une copie di une robe za fate par talian. Al è just, secont Tubet, «che il furlan al vignedi doprât in maniere naturâl par alc che al vedi une utilitât pratiche; dome cussì si pues permeti a une lenghe di sorevivi».
Il libri al è di un formât grant, in cjarte penze, e, ancje se insom i fruts lu varàn dut taiât par costruîsi lis besteuits, ur restarà simpri une pagjine interie cul test di dutis lis cjançonutis. Il glimuç de cuviertine al è ancje il CD musicâl e si pues stacâlu e tornâ a tacâlu cence fastidis.
Dongje de Associazion El Tomât e je ancje la Ermes di Colorêt che, cul contribût de Provincie di Udin, a àn publicât chest lavôr metint dongje doi dai lengaçs che a plasin cetant ai fruts: chel colorât des imagjins e chel de gnove musiche furlane.
Venusia Dominici
CULTURE – LA FABRICHE DAI… LIBRIS. I Il glimuç de magne............
Su lis olmis lassadis dal »Tui tui» (editât de Associazion El Tomât tal 2006) e tignût cont dal bon acet vût, un gnûf libri par fruts al torne a presentâsi: in cuviertine simpri il gjat, cuntun glimuç che i scjampe des çatis e che al traspuarte i frutins dentri tal mont inmagât des besteutis che a somein fevelâ, tante e je la lôr gracie. Une gracie che e à cjatât forme tai dissens de mestre Doriana Alessio e vôs te universalitât des peraulis di Mauro Tubetti, cognossût di ducj come DJ Tubet, peraulis che a compagnin grancj e piçui dentri dal mont simbolic di ogni besteute.


text:
Mancul 10% in Carinzie, mancul 6% a Salisburc: il partît dal cancelîr Werner Faymann (SPÖ) al è tombolât par tiere, cuintri ducj i sondaçs. Lis analisis daspò des votazions a fevelin di une migrazion dal nucli de clientele eletorâl dal partît: i lavoradôrs a passin a trops in direzion de diestre, in part ancje viers la diestre estreme. Pe prime volte, si sintin lis vôs critichis tal front dal consens par Faymann.
«Lis balotazions in Carinzie e a Salisburc a àn mostrât che cuant che e je crisi economiche la int e à miôr il cjamp diestri che no il cjamp sociâl.» Un fat che si à za ripetût te storie austriache, se si impensin dome dai svilups tai agns Trente dal secul passât.
La pôre di pierdi il puest di vore e cîr messaçs clârs ; tal câs de SPÖ e mancje une linie limpide: no je vonde palese, par esempli, la posizion te cuistion impuartantone dai stranîrs.
Il fatôr Haider al è stât decisîf
Chel che al à pierdût aes balotazions al à non Reinhart Rohr, il prin om de SPÖ carinziane. Sù par jù il 37 % dai intervistâts al veve strolegât une disfide a cjâf a cjâf cul sucessôr di Haider.
Al à cjapât il 28,74% (38,43% tal 2004). «Chest no sal spietavin» – al à dite Rohr -. A jerin „irazionalitâts». Ven a stâi, Haider muart. «Evident che il fatôr Haider al è stât decisîf».
Il partît metût sù di Haider 4 agns indaûr daspò di un slambrament dal «so» ex Fpoe (liberâl nazionâi), al à cjapât il 44,89% dai vôts. L’innomenât setemanâl politic Spiegel al dopre lis peraulis: «Balotazion in memorie di Jörg-Haider» o «Sant Haider». Sant Haider, parcè che i rezidôrs dal BZÖ a àn cirût di metisi ben in pose, tignint simpri un ritrat di Haider tes mans.
La Carinzie e je un câs speciâl. La Aleance BZÖ e je deventade il partît de Carinzie. Chest concet al à funzionât, a disin i comentadôrs.
I carinzians i àn regalât ae memorie chest risultât straordenari. Une vincite des emozions ancjemò frescjis, dome cuatri mês daspò de muart dal «Pari dal paîs» Haider, defont intun incident dramatic la gnot jenfri i 10 e i 11 di Otubar.
Ae fin, a àn tirât dongje ancjemò di plui dal stes Haider tal 2004 (42,4%).
Te sede de ÖVP al è tornât il bonumôr; di front dal «biel risultât» (16,83% in Carinzie), a Salisburc ducj i doi i grancj partners a nivel federâl a àn pierdût. I Verts, al ultin moment a rivin a cualificâsi cul 5,15 %, in gracie dai risultâts des schedis eletorâls (il vôt par pueste), pal acès al parlament regjonâl a Clanfurt.
La strategjie dal FPOE di profetizâ la fin de Aleance di Haider e je lade mâl: si è cjatât cun dome il 3,76% dai vôts, vâl a dî disot de baridure dal 4%, e duncje al è fûr dal parlament. Une sconfite clare se si impensin che il FPÖ al declarave za muart il BZÖ cence Haider.
Dai risultâts di chestis balotazions al dipendeve pardabon il destin dal partît di Haider, une disfate e sarès stade di sigûr la fin de Aleance pal futûr e une fusion inevitabile cul concorint diret FPÖ.
Janez Erat
TERITORI – A àn votât in Carinzie e a Salisburc............
Mancul 10% in Carinzie, mancul 6% a Salisburc: il partît dal cancelîr Werner Faymann (SPÖ) al è tombolât par tiere, cuintri ducj i sondaçs. Lis analisis daspò des votazions a fevelin di une migrazion dal nucli de clientele eletorâl dal partît: i lavoradôrs a passin a trops in direzion de diestre, in part ancje viers la diestre estreme. Pe prime volte, si sintin lis vôs critichis tal front dal consens par Faymann.


text:
A tacâ dal prin di Lui i Stâts de Union Europeane a saran vincjevot. Di in chê volte la Cravuazie e jentrarà inte Union e si sierarà il percors inviât in maniere formâl cu la domande di adesion fate indenant de republiche ex jugoslave ai 21 di Fevrâr 2003, cul ricognossiment dal so status di Paîs candidât ai 20 di Avrîl dal 2004 e cul Tratât di adesion firmât ai 8 di Dicembar dal 2011.
Il gnûf slargjament de UE al è il spieli des contradizions che a tocjin il procès di integrazion europeane in chescj ultins agns. Di une bande la jentrade inte UE de Cravuazie e mostre che la Union in tiermins concrets e la idee de unitât europeane a àn ancjemò atrat e, in cualchi maniere, fuarce. In chest sens un bon segnâl al è stât propit il sucès dal referendum dai 22 di Zenâr dal an passât, cuant che passe il 67% dai citadins cravuâts che a jerin lâts a votâ a vevin dit di sì ae Union, cun dut che la situazion economiche e politiche de “Europe dai 27” e fos za marcade de crisi.
Di chê altre al è propit il rivoc di cheste clime chel che si sint in chest gnûf slargjament. Al baste pensâ al fat che a chel referendum a jerin lâts a votâ nancje la metât dai cravuâts (dome il 44%): un probleme de UE, de Cravuazie o de democrazie partecipative in gjenerâl? Par no fevelâ des dificoltâts che il Tratât di adesion al à cjatât te sô ratifiche de bande di chei altris Stâts, a tacâ de Slovenie, che il so ategjament in cont de jentrade de Cravuazie inte UE al è stât condizionât a fuart des cuistions ancjemò viertis tra i doi confinants: prin di dut lis codis dal faliment de Ljubljanska Banka. Cun di plui, ancje la Gjermanie si à cjapade i siei timps e il vôt a pro de bande dal Bundestag al è rivât dome ai 17 di Mai stâts. Al contrari la Italie e à vût an ategjament positîf, ancje se – si podarès dî – un pôc “a talian vie”, stant che si à fevelât di “jentrade de Cravuazie in Europe” (Parcè? Jerie su Marte?) o di “anession” ae UE, nancje che a fossin tornâts chei des “tieris irendentis”.
Pal Friûl e par Triest chest slargjament al vierç gnovis prospetivis di colaborazion, scambi e disvilup. Simpri che no sedin dome afârs par cualchidun e dosis di retoriche par chei altris. ❚
✒ Marco Stolfo
FRIÛL EUROPE. Tal mês di Lui ancje la Cravuazie e jentrarà te Union Europeane dopo dîs agns............
A tacâ dal prin di Lui i Stâts de Union Europeane a saran vincjevot. Di in chê volte la Cravuazie e jentrarà inte Union e si sierarà il percors inviât in maniere formâl cu la domande di adesion fate indenant de republiche ex jugoslave ai 21 di Fevrâr 2003, cul ricognossiment dal so status di Paîs candidât ai 20 di Avrîl dal 2004 e cul Tratât di adesion firmât ai 8 di Dicembar dal 2011.


text:
Degne di note e je stade la visite vuidade, pôc prime de messe, che il dotôr Gabriele Pelizzari, intervistât in chest numar, al à regalât a lis tantis personis che si son tiradis dongje vie pe zornade in ocasion de celebrazion. La professionalitât e la grande dialetiche dal studiôs a àn savût cjapâ la atenzion dai intervignûts che a àn vût cussì la pussibilitât di cognossi, viodint in prime persone i documents materiâi, il significât dai mosaics de basiliche di Aquilee. Pelizzari al à spiegât, daûr i siei studis che al puarte indevant di passe 10 agns in ca, i messaçs profonts che a puartin cun lôr il paviment musîf, tornant a lei la storie di Aquilee e dal so cristianesim sot di une altre lûs, in face a la tradizion romanocentriche che fint in dì di vuê e à puartât vie grande part de magnificitât de citât furlane.
Si augurìn che la opare di Pelizzari e vebi la juste colocazion tal panorame editoriâl no dome furlan, ma ancje talian e forest, par che chescj studis no restedin sierâts dome tai 4 mûrs de basiliche, ma che a coventedin a stiçâ la volontât di ducj te ricercje e te riscuvierte dal nestri patrimoni culturâl.
Venusia Dominici
ATUALITÂT – Leint i mosaics cun Pelizzari............
Degne di note e je stade la visite vuidade, pôc prime de messe, che il dotôr Gabriele Pelizzari, intervistât in chest numar, al à regalât a lis tantis personis che si son tiradis dongje vie pe zornade in ocasion de celebrazion. La professionalitât e la grande dialetiche dal studiôs a àn savût cjapâ la atenzion dai intervignûts che a àn vût cussì la pussibilitât di cognossi, viodint in prime persone i documents materiâi, il significât dai mosaics de basiliche di Aquilee. Pelizzari al à spiegât, daûr i siei studis che al puarte indevant di passe 10 agns in ca, i messaçs profonts che a puartin cun lôr il paviment musîf, tornant a lei la storie di Aquilee e dal so cristianesim sot di une altre lûs, in face a la tradizion romanocentriche che fint in dì di vuê e à puartât vie grande part de magnificitât de citât furlane.


text:
Di Març, l’inzegnîr Paolo Pascolo – che tal Ateneu furlan si ocupe de biomecaniche pe fisiatrie e pe riabilitazion – al è a cjâf dal Cirf, il Centri interdipartimentâl di ricercje su la culture e la lenghe dal Friûl.
Professôr, ce situazion aial cjatât?
Une situazion ferme. Ancje par efiet di un erôr de precedent aministrazion, che e à considerât il Cirf tant che un dai tancj centris de Universitât dal Friûl che a àn chê di racuardâ plui studiôs e dipartiments tor di un teme. Ma chi no stin fevelant di idrauliche o di mecaniche, ma di une lenghe e une culture.
–––
Duncje?
Duncje, dal sigûr il probleme al è pluri-dissiplinâr ma al à dibisugne di une ativitât cetant plui concentrade e puntuâl. L’obietîf nol è dome la ricercje: chê e je deputade ai singui dipartiments. Pluitost, al covente un racuardi di mût che si conservi un patrimoni culturâl che al à lidrîs lontanis e che po al è ancje ator pal mont, pensin tai fogolârs furlans tal forest.
–––
I siei intindiments cuâi sono?
Salvâ lenghe e tradizions, cence sierâju intune scjatule, e tiessi relazions internazionâls par che il Friûl al vedi une visibilitât superiôr: intun moment di globalizazion al è inevitabil, pene il sparî.
–––
Cemût lu organizaraial?
Al è prime di risolvi un probleme gjenerât di cheste interpretazion dal centri no tant precise, limitade e sot-valutade. Tant al è vêr che il Cirf al ven aministrât di un altri dipartiment par une cuistion di deficit di organic. Chest Centri però al varès di vê complete autonomie, oltri che par une motivazion culturâl, ancje par une storiche. Al è fi de Universitât, che e nas de volontât popolâr. O speri di cjatâ la sensibilitât dal guvier academic par che chest aspiet al sedi cjapât in considerazion: par che al gjoldi di une organizazion eficient e di une aministrazion autonome o une organizazion agregade ae ricercje, invezit che a un dipartiment. Insome, une autonomie operative, ancje cun distac di personâl tecnic aministratîf, al sarès ancje un sparagn. Inutil ricuardâ che o sin sot-organic.
–––
E pe lenghe… ce fasarêso?
Il furlan si salve dome se si fevele. E l’ambient academic no lu fevele masse, purtrop, ancje se cheste lenghe e à elements alts, di spessôr. Però o pensi a une azion plui concentrade viers il popul, e je la vite di ogni dì che ti permet di mantignî la lenghe. Duncje o riten che al sedi di tornâ a colegâsi cul tiessût dal teritori, comuns, prolocos. Cence lâ a disturbâ masse, ma lant a tirâ sù ce che al rive dal teritori, sburtâ, cjatâ moments di condivision, par che la lenghe e resti vive e e continui a jessi fevelade. Lavorâ sul teritori vûl dî, par esempli, plui teatris in marilenghe in place e tes sagris. Cheste e je la strade. ❚
Oscar Puntel
INTERVISTE. Cirf, il pont cul gnûf diretôr Pascolo............
Di Març, l’inzegnîr Paolo Pascolo – che tal Ateneu furlan si ocupe de biomecaniche pe fisiatrie e pe riabilitazion – al è a cjâf dal Cirf, il Centri interdipartimentâl di ricercje su la culture e la lenghe dal Friûl.


text:
Ma chei che a àn fat il prin pas a son ancjemò pôcs
e incentivâ chei altris a lâur daûr al è compit de politiche
Par corezi une economie in crisi al covente sielzût ce direzion cjapâ: e par judâ lis impresis che no corin, si à di indreçâlis suntun troi gnûf di svilup. Ma cuâl? In spiete di misuris di bande dai guviers talian e regjonâl, che par cumò no mostrin di vê soluzions cetant origjinâls, la uniche vôs e je la vision dai industriâi che a pontin drets ae “industrie 4.0”, une tindince a sburtâ simpri di plui viers de automazion e des gnovis tecnologjiis par miorâ lis cundizions di vore, creâ gnûfs modei di business e fâ cressi la produtivitât. Sino pronts? Cemût cambiial il sisteme economic furlan? Ce dinamichis si puedino notâ inte evoluzion de nestre struture produtive? Lis riflessions su chest teme no son cuissà cetantis, e alore al è just resonâ.
Il panorame produtîf furlan al à vude une trasformazion di fonde tai ultins 30 agns: la globalizazion e à fat integrâ i cumierçs a nivel planetari, ma e à disintegrât il senari de produzion slargjantlu a Paîs che a ufrissin un cost dal lavôr cetant plui bas. Se a chest si zonte la recession internazionâl, la pression su la nestre economie e je pardabon penze e i numars de manifature a son clârs: la pierdite secje in dîs agns e je dal 20% des aziendis, e il numar dai impleâts al è calât dal 15%. Ise cualchi pussibilitât di tornâ ai nivei di ocupazion di prin? Bisugne cirî rispuestis gnovis.
A son diviersis problematichis di considerâ. Prin di dut bisugne cjalâ i dâts su la natalitât aziendâl, intun contest come il nestri dulà che lis impresis a son simpri stadis piçulis e mediis pluitost che grandis. Isal di stiçâ la nassite di gnovis impresis o, come che al dîs cualchidun, covential tignî in pîts dome chês che a son buinis di stâ sul marcjât di bessolis, magari sburtantlis a agregâsi? La nassite par gjerminazion o spin off di impresis za sul marcjât e je lade calant, e lis realtâts che a mostrin une tindince propulsive a son dome lis Kibs (Knowledge intensive business services), ven a stâi lis impresis di servizis a contignût alt di cognossince, che a regalin “valôr zontât” ae economie di chenti. Chescj sogjets a cressin soredut tal cjamp informatic, inzegniristic e statistic, il dopli rispiet aes manifaturis classichis: e plui di lôr a dan lavôr a cetancj zovins laureâts e feminis. Par chest, une Regjon che e vûl cjapâ la strade dal avignî no pues no scometi su realtâts dal gjenar.
Tant par dâ une idee di ce che o stin fevelant, intal 2014 a jerin 56 i spin off universitaris (il 4,9% dal totâl talian, cuntune densitât dal 0,6 ogni miâr di impresis) e 59 lis start up inovativis, che a rapresentavin il 3,4% dal totâl talian e il 5,5 par mil di densitât rispiet al totâl des aziendis. Intal 2017, a distance di trê agns, lis start up inovativis in Friûl-Vignesie Julie a son deventadis 200, 71 in provincie di Udin. La nestre regjon e je la tierce in Italie par incidence sul totâl des societâts di capitâls ativis, cuntun rapuart dal 9,9 par mil, ancje se e je dome la seste in fat di finanziaments: dal Font di Garanzie di Mediocredito Centrâl a rivin di fat plui di 30 milions di euros par judâlis, ma la sensazion e je che si podarès cressi ancjemò. Vê triplicât il numar di start up in trê agns e soredut vê cuasi dopleade la lôr densitât al è un biel risultât, ancje se o sin ancjemò sot dal 1%. E i nivei di zonis tant che la Baviere, il Baden Wurttemberg, Lausanne o Zurich, dulà che si rive al 5%, a son pardabon ancjemò lontans.
Viertis lis aziendis, dut câs, cemût si rivial a fâlis cressi? I procès di slargjament o di acuisizion di altris grups a son cressûts intai ultins agns e za cumò un cuart des societâts di capitâl inte nestre regjon al aparten a altris societâts o ur è colegât. Ma lis formis plui modernis di agregazion a son par sigûr chês des rêts di impresis. La condivision di informazions e di cognossincis par miorâ i procès produtîfs o par disvilupâ insiemi inovazions tai prodots, te organizazion e tal marketing: adun a rivin a fâ invistiments che di bessolis no podaressin, e a rivin a frontâ marcjâts dulà che di bessolis no rivaressin o a comprâ materiis primis a presits plui bogns. Tal 2014 in dute Italie a esistevin 1770 contrats di rêt jenfri plui di 9 mil impresis, e in Friûl-Vignesie Julie a ‘ndi jerin dome 60 che a metevin dongje 191 impresis. In trê agns, secont i dâts di Infocamere e de Universitât Ca’ Foscari di Vignesie, la Italie e à triplicât il numar di contrats di rêt (che a jerin 5 mil tal 2017) e des aziendis che si son zontadis, che a son deventadis 30 mil e 700.
La sorprese e je che il Friûl-Vignesie Julie al è lât sù al prin puest in cheste classifiche a nivel talian pal tas di agregazion che al à savût dimostrâ. O sin ancjemò a numars minims, ma la comprension dai vantaçs che un imprest di cheste fate al pues dâ e je za plui alte chenti a pet di altris regjons talianis: i nestris imprenditôrs a somein i plui puartâts a colaborâ, stant che la densitât des impresis in rêt e je dal 13,5 ogni 1000, e il dât al è par sigûr ancjemò miorabil.
I spazis di miorament a derivin ancje dai setôrs dulà che chestis associazions di impresis si crein: de trasformazion digjitâl 4.0 ae internazionalizazion, dal marketing teritoriâl ae economie circolâr. Gnovis formis di imprese par gnûfs setôrs economics: si disarès che i zovins imprenditôrs a vedin scuviert, par passion o par “sante scugne”, che – come che si dîs sui social network – “sharing is sexy” e che a zontâ lis fuarcis par un fin comun no si piert, ma si vuadagne. Dut chest al contraste cul mît dal furlan “salt, onest, lavoradôr”, ma vitime di un individualisim che al è sintetizât dal sproc “fasìn di bessôi”: slogan che al è coventât dispès te storie dai furlans a fâju restâ in pîts, ma che cjapât ae letare al rapresente une cjastradure autolimitante.
Lis gnovis gjenerazions, sedi par condividi i coscj di gjestions di sedis (interessant al è il fenomen dal coworking) e servizis, sedi par vê rêts di promozion plui largjis, a somein jessi ladis di là des barieris dal “fasìn di bessôi” e dal “piçul al è biel”: ma chei che a àn fat il prin pas a son ancjemò pôcs e incentivâ chei altris a lâur daûr al è compit de politiche. Nus àn simpri tontonât che “pal avignî di une piçule regjon al covente fat sisteme”: cumò che e je une cove di zovins che e somee daûr a percori chest troi, la politiche e varès di passâ des cjacaris ai fats. Anzit, ai bêçs e a dutis lis formis di incentîf che si puedin dâ ae nestre economie par fâ cressi la fiducie, par stimolâ la imprenditorie e par tirâ dongje capitâi. E sarès dome ore che il Friûl-Vignesie Julie al deventàs la prime isule regjonâl “a burocrazie zero” e al concentràs dutis lis risorsis pussibilis a pro des rêts di imprese che a metin adun coscj e servizis, liberant invistiments par dâ gnove ocupazion, o a pro di dutis chês altris formis di agregazion tant che consorzis o joint venture societaris. La economie furlane e sta za cambiant piel, parcè che e à capît di bessole in ce direzion che e à di lâ. La classe dirigjente e varès dome di vierzi i voi e di judâ cheste trasformazion, la uniche che e pues dânus un avignî. E alore, no stin a vê pôre di vê coragjo! ❚
Walter Tomada


text:
Tai aniversaris de musiche furlane, chest an al cole il centenari de nassite di Plinio Clabassi, il grant bas furlan, nassût a Grediscje di Sedean e muart tal 1984 a San Vît dal Tiliment. Un bas, inte tiessidure de vôs, ma un omenon alt cuasi doi metris e che nol à vût vite facile, pai timps complicâts massime te ete de sô zoventût. Tal ’40 al jere arlêf uficiâl tal Reziment di fantarie a Palermo, mandât in vuere sul front grêc e albanês come sottenent, intune situazion dificile e riscjose che i è costade il conzelament dai pîs tal Galic, tant di riscjâ la amputazion che po, par fortune, al à rivât a evitâ. Une vite no facile ancje tal rientri in patrie che, cuant che al è lât a cjatâ la mari che lu crodeve muart, e je stade jê a murî di infart tal moment che lu à viodût e abraçât. Un traume chest, che lu compagnarà par dute la vite. Lât a Rome, al à ricjapade in man la sô passion pe musiche – lui che za al veve studiât di frut e direzût la Corâl di Grediscje prime di partî militâr – studiant inte capitâl taliane cul mestri Mario Cusmich. Daspò de aventure in Grecie e Albanie, al à fat la Resistence, e al è arestât dai fassiscj e tratât in maniere disumane intes galariis des SS. Daspò, cu la jentrade dai aleâts, al è stât salvât, ma al jere parât mâl, sec, stuart, di meretâsi la invaliditât di vuere e la medaie al valôr militâr. A chel pont, al à dât dut se stes ae musiche e al cjant, cun primis aparizions par concierts benefics, fin che tal ’46 al à partecipât al concors di cjant “Il Vivaio” – promovût de Eiar (la vecje Rai) – e lu à vinçût, tacant cussì une cariere che lu à puartât in dute Italie e tal forest, Australie, Gnove Zelande, Ingletiere. Une tournée che e je lade indenant fin tal ’49, par un totâl di 437 rapresentazions di oparis dal patrimoni talian tant che “Tosca”, “Aida”, “Traviata”, “Trovatore”, “Boheme”. Une vôs rafinade, la sô, rare e dal timbri speciâl, che graciis a chê a son vignudis daspò altris colaborazions e contrats ancje cu la Rai, indulà che al restarà fin tal ’75. Tra lis curiositâts e je la nomine a comendatôr de imperadore dal Gjapon, Mikiko, intant di un conciert pes vitimis di Hiroshima e Nagasaki. Tal ’70 al jere tornât a Grediscje di Sedean e dispès al cjantave ator pal Friûl. Tal ’83 si jere maridât cun Gianna Cuberli, par une storie di amôr fuarte ma purtrop curte. Di fat, ai 22 di Otubar dal 1984, il grant bas al mûr. Plinio Clabassi, intune cariere intense e stimade, al à cjantât in tancj templis de liriche, come al San Carlo di Napoli, a La Scala di Milan, cun cjantants di fame mondiâl tant che Maria Callas, Renata Tebaldi, Beniamino Gigli e tancj altris. Tancj materiâi e variis testemoneancis de sô lungje cariere a son conservâts tal paîs di nassite par cure de associazion “Amici del teatro Plinio Clabassi”. ❚ (A.S.)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
JUGN – PRIME PAGJINE. EDITORIÂL – Taramot 40 agns dopo: une ricostruzion “restade li”? / La bataie dai Referendum. Un comitât autonomist pal «no» / L’Arc di Sant Marc / (L)INT FURLANE. Furlans e Stât talian / PAGJINE 2 – IPSE DIXIT. A à n dit de lenghe furlane / Lis celebrazions pal Cuarantesim dal Taramot no si fermin al inovâl dai 6 di Mai | Par no dismenteâ: lis mostris / Dai prins di Mai Là di Moret al à il menù in lenghe furlane / PAGJINE 3 – Biadelore un monument al soldât austrofurlan, che al fâs un pôc justizie | I prins doi muarts furlans / COGNONS DAL FRIÛL / 1976-2016: la Provincie di Udin pe rinassite “cul cjâf” / PAGJINE 4 – Cjaminâ, par no deventâ popul di “cence gjeografie” | “Viandemecum”: istruzions par cjaminâ / Fâs sù ancje tu il Mac di Sant Zuan. Tra lis cerimoniis dal solstizi di Istât, la fieste di Sant Zuan e je tra lis plui antighis / NETITI LA LENGHE / PAGJINE 5 – Lis Miniaturis dal artesan compositôr Glauco Venier. Il so ultin disc in solo al puarte la firme de etichete mondiâl ECM / Il Disc Miniaturis / CJARGNE. Il “Centri di jutori ae vite” di Tumieç / PAGJINE 6-7 – IL LUNARI DI JUGN – SIMPRI BOGNS. Christian Romanini, Sul troi di Aquilee, Pasian di Prât, 2015 / LA POESIE. Estât (1959) / RICETE. Clafoutis di cjariesis / PROVERBIS / IMPRESCJ / ORT FURLAN / I SANTS DAL MÊS. Beât Bertrant / IL PERSONAÇ STORIC. Teresa Zai / NO SON PERAULIS PAR VECJOS. Tutorial / PAGJINE 8 – SLOVENIE. Polemichis in cont di referendum ancje pal Parlament sloven / FRIÛL EUROPE. A Bruxelles e a Udin si domande un rilanç de Europe «unide te diversitât» / Ream Unît: i risultâts eletorâi cuntun voli ai partîts nazionâi / PAGJINE 9 – SCOMENCÂTS PAR FURLAN. Siddharta di Herman Hesse | Il libri e l’autôr | Il tradutôr / Cuant ch’i coli / Cjavàs, il paîs des cevolis / La musiche al di là des Frontieris: i multicolôrs dal Folkest 2016 | Esperiencis artistichis multisensoriâls / PAGJINE 10 – Il Carnico di balon si vierç cuntune biele dimostrazion di lealtât sportive | Il mont mediatic dal Carnico / Medaie de Provincie di Udin a Aureli Argemì, un riferiment pai dirits des lenghis minoritariis e dai popui piçui / PAGJINE 11 – IL FERÂL. Un Spirt fantasiôs e rispietôs / NO PAR FURLAN… MA BOGNS. Musica Endemica, il gnûf viaç dai Lou Dalfin / Une Babêl siore e vivarose / PAGJINE 12 – CUINTRISTORIE DAL TARAMOT. Cuinte pontade. Tal Cupulon, taiant pe braide / DI SCJAS IN SCJAS: I TARAMOTS INTE STORIE FURLANE. 1278 – 1279: i trê scjas //
*** I articui a son disponibii fracant sul titul. Buine leture.


text:
Tal cuadri gjenerâl di cressite dai partîts indipendentiscj sarts, un risultât di particolâr interès lu à otignût iRS che al propon un indipedentisim gnûf e di roture, sedi tai presuposcj teorics che tes azions pratichis e fintremai tai simbui. Par savênt di plui, o vin sintût il semiolic Franciscu Sedda, un dai fondadôrs e ancje ideolic dal moviment.
Cuant e parcè nassial iRS?
Aumentâ lis pussibilitâts di identificazion indipendentiste. Dâ une scossade a un panorame indipendentist cun masse ambiguitâts, contradizions, inciertecis. Sfidâ l’indipendentisim, sfidâ nô stes, prime ancjemò di chei altris, a sei miôr. Chest al è chel che o vin fat cuant che tal 1998 o vin creât «Su Cuncordu pro s’Indipendentzia de sa Sardigna», che al è stât il lûc di ideazion e di incubazion di iRS, e po tal 2003 cu la fondazion di iRS. I risultâts o crôt che a sedin sot i voi di ducj. E no dome pe centralitât che iRS al à cjapât tal dibatit politic sart o pal 4% dai consens e l’inlidrisament teritoriâl simpri plui profont e slargjât. Lis inovazions di iRS in materie di elaborazion, di lengaç e di azion politiche a àn fat ben a ducj, ancje a cui che a so timp al à dit che nol coventave un gnûf sogjet indipendentist, parcè che a àn obleât la societât sarde a ripensâ se stesse fin te lidrîs.
Nus puedistu spiegâ i principis politics di iRS, vâl a dî chel che o intindês par no violence, no nazionalisim e no sardisim?
La no violence no je dome il refudâ di doprâ la lote armade par otignî risultâts politics. Te nestre elaborazion e devente un principi plui profont che al pues jessi tradusût cu la idee di jessi «propositîfs», vâl a dî jessi simpri «par alc» e no «cuintri cualchidun», che al è il miôr antidoti cuintri lis injustiziis. «Invezit di maladî il scûr, impie une cjandele», al diseve un savi orientâl.
Il no sardisim al è il nestri tirâsi fûr dal discors dominant de politiche sarde che al nas sul tacâ dal ‘900 e che si concretize te Autonomie Regjonâl che vuê o cognossìn. Al è un discors che si fonde su la idee che la Sardegne e sedi une «nazion abortive» o «falide» e che duncje il so destin nol puedi che cumplîsi dentri di une altre culture, di une altre nazion, di un altri Stât. E je une posizion suicide, che e cope volontariementri la diviersitât nazionâl dai sarts, e che e vierç la strade al rivendicazionisim economicist che al à segnât la storie dal ultin secul in Sardegne. La idee che il Stât nus veve di salvâ de nestre (supueste) «aretratece» e «barbaritât». Nô o disìn dome che no sin fîs di chê tradizion e che tacant di chê stesse tradizion no si pues fâ sù ni un indipendentisim minimementri coerent ni une societât sarde libare di complès vitimistics o di inferioritât.
Disconeti la idee di indipendentisim di chê di nazionalisim al vûl dî disconeti la prassi indipendentiste dal stîl violent, agressîf, rabiôs, ombrît, e des maniis dal orgoi narcisist che al puarte simpri a justificâ se stes, a copâ il spirt critic, il gust pes sfumaduris. La veretât e je che nô o sin pe nazion sarde ma no vin bisugne dal nazionalisim par realizâle. Noaltris o volìn un progjet nazionâl pe nestre Republiche, un progjet viert, inclusîf, plurâl, bon di tradusi la tradizion e la alteritât, un progjet che nol vivi di fetiçs o di nostalgjie e che nol vedi pôre de diviersitât, de alteritât, de inovazion. Nô no podìn vê pôre dal diviers, parcè che nô o sin diviersitât. Nô no podìn vê pôre dal gnûf, parcè che nô o vin voie di realizâ alc che nol è inmò. Noaltris o volìn tornâ a tiessi lis tramis de nestre storie, dal nestri percors di nazion, e fâ in mût che ognidun vuê al puedi identificâsi in forme positive e creative in cheste storie in divignî. Ognidun al pues deventâ sart amant la nazion sarde, impegnantsi cun jê e par jê.
Parcè proponêso di cambiâ la bandiere dai cuatri môrs cun chê dal Judicât di Arborea?
Al bastarès sclarî i tiermins par rindisi cont dal valôr de nestre sielte. L’arbul vert in cjamp blanc (che in nissun test de Ete di Mieç al è clamât «dislidrisât») e je sul imprin la bandiere dal Judicât di Arborea, vâl a dî un dai cuatri reams indipendents che a formin la Sardegne sul tacâ dal Mil. Ma cul lâ indenant de lote simpri plui unitarie e vincente dai sarts cuintri i catalans-aragonês e devente la bandiere de «republica sardisca», come che si diseve par sart, de «naciò sardesca», par catalan. E je a cheste storie indipendentiste, in chest moment clâr di unitât dai sarts, che noaltris o volìn colegâsi sielzint l’arbul vert. La bandiere dai cuatri môrs, che i sin ducj afezionâts, cjalant cun atenzion no à mai adempiût a chest compit. Fintremai dal so rivâ in Sardegne, tant che simbul aragonês, e à simpri rapresentât une Sardegne fedêl a une sovranitât esterne. Vuê duncje no si trate di odeâ i cuatri môrs, come che al pense cualchidun: si trate di cjatâ un altri amôr, plui nestri, un amôr pardabon indipendentist.
La vuestre classe dirigjente e à une etât medie tor dai 30 agns e ancje l’eletorât al à une etât medie cetant basse: cemût rivaiso a svicinâ tancj zovins al vuestri moviment?
In Svezie, i leaders politics a àn fra i 30 e i 40 agns. In Italie a son fra i 60 e i 80. Forsit noaltris no sin un moviment zovin, o sin dome un partît seri, normalmentri european, bon di tirâ dongje personis di ogni fasse di etât cuntun lengaç gnûf, cuntune atenzion ai problemis di ducj, cuntune passion sincere pal impegn public. Jo o crôt che iRS al fasi prese dapardut li che al è dinamisim e voie di metisi in zûc in maniere responsabile par dâ un contribût, ancje piçul, ae Sardegne e al mont. I sarts di vincj e di trente agns di vuê a àn cheste grande cariche e a vuelin jessi protagoniscj dal lôr presint.
Voaltris o dais un grant risalt ae ricostruzion de identitât sarde, ma ce spazi àno te vuestre elaborazion la culture tradizionâl e la lenghe sarde?
La cussience storiche, la lenghe, il patrimoni nazionâl, lis risorsis economichis, i dirits sociâi, l’ambient e tant altri: ogni element al è decisîf te costruzion de nestre nazion. Ancje par chest, nô o vin di defolclorizâ la tradizion e tornâi a dâ dignitât nazionâl, o vin di tradusile par fâle sintî patrimoni dal presint e no vanzum dal passât. E o vin di impostâ une serie politiche plurilinguistiche li che il sart, midiant di un standard, al deventi lenghe nazionâl e lis sôs tantis variantis a sedin patrimoni des nestris comunitâts. Cui saial di plui: cui che al fevele talian e inglês o cui che al fevele talian, inglês e sart? Nô o volìn zontâ vite: plui lenghis, plui ricjece culturâl, plui creativitât e cure di noaltris al vûl dî plui benstâ morâl, sociâl, economic. Al vûl dî creâ une Republiche plui biele.
Si movês tra elaborazion politiche e azions no violentis, tra teorie e prassi: vuelistu contâ cualis che a son stadis e cualis che a saran lis vuestris bataiis plui impuartantis?
A saressin pardabon un grum. De azion dal 2003 cuintri il cuel dai velens dal Enichem a Porto Torres, ae mobilitazion par tornâi a dâ dignitât a chel patrimoni archeologjic incredibil che a son i Giganti di Monti Prama, ae bataie pes jentradis che il Stât nol torne ai Sarts di 15 agns cu la propueste de Casse Sarde des Jentradis, ae celebrazion dal sîscentenari de Bataie di Sanluri dal 1409, aes denunciis cuintri l’eolic «sporc» e il dialic cui sienziâts sarts par une green economy tal interès de coletivitât. A ‘nd lassi indaûr une vore, comprendudis cualchidune di chês che a àn vude ancje plui evidence mediatiche. L’impuartant al è capî che daûr di ogni azion di iRS e je une elaborazion, e che la azion e je un passaç dentri di une narazion plui slargjade che no finìs cu la azion in se. La azion e je un strument par creâ, meti adun, proponi, no dome par desideri di proteste o di contestazion.
Parcè âstu titulât il to ultin libri ‘I Sardi sono capaci di amare’?
Il titul al è une sfide. Visâsi che o sin stâts bogns di amâ nô stes e la nestre nazion. Bandonâ stereotips plui o mancul reâi tant che la invidie, la vendicativitât, il rancûr e tornâsi a vierzi ae cooperazion, ae solidarietât, ae condivision di un progjet di cressite umane e democratiche. Parcè che, visìnsal, i popui no nassin unîts: un popul si unìs dome se lis personis a àn alc di positîf e di impuartant di realizâ insieme.
Cemût viodistu la Sardegne dal doman? Cuant saraie la Republiche Sarde indipendente?
La Sardegne dal doman le volarès cjalde e ospitâl, e esempli pal mont. Une Republiche politichementri libare, socialmentri juste, economichementri prospare, moralmentri degne.
Cuant saraie? La storie e cor svelte. E l’impegn di tantis feminis e oms de Sardegne, ogni dì plui consapevui, motivâts, apassionâts, le fâs acelerâ. La indipendence e je un pôc plui lontane di chel che o voressin (jo le volarès vuê!) e cetant plui dongje di chel che o imagjinìn.
Ivo Murgia
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +